[image: SWE_Logo.jpg]
Sven Westergaards Ejendomsadministration A/S
Store Kongensgade 24B
1264 København K




Jour. Nr. 3-702 / 3-703


REFERAT FRA ORDINÆR GENERALFORSAMLING
År 2026, onsdag den 27. maj, kl. 15:00, afholdtes ordinær generalforsamling i Foreningen Borgerhjemmet i Gentofte Kommune hos SIF, Krøyersvej 5A, 1. sal, 2930 Klampenborg, med følgende

DAGSORDEN:
1. Valg af dirigent.
2. Bestyrelsens beretning om foreningens virksomhed i det forløbne år.
3. Det reviderede regnskab fremlægges til drøftelse og godkendelse. 
4. Eventuelt indkomne forslag.
5. Valg af bestyrelsesmedlemmer.
6. Valg af intern revisor blandt medlemmerne og ekstern revisor, som skal være registreret eller statsaut. revisor.
7. Eventuelt

50 ud af 354 medlemmer var repræsenteret fordelt på 35 boende og 15 ikke-boende. 4 af medlemmerne var repræsenteret ved fuldmagt. Tilstede var desuden Michael Tarding og Helle Jensen fra Sven Westergaards Ejendomsadministration A/S. 
Nærværende referat er ikke en ordret gengivelse af det passerede, men alene en ekstrakt, der gengiver de væsentligste synspunkter og beslutninger.


1 - Valg af dirigent og referent
Formand Flemming Vogdrup bød velkommen til forsamlingen og foreslog Michael Tarding som dirigent og Helle Jensen som referent, hvilket generalforsamlingen tilsluttede sig. 
Dirigenten takkede for valget og med generalforsamlingens samtykke, konstaterede dirigenten generalforsamlingen lovligt indkaldt og beslutningsdygtig i forhold til samtlige punkter på dagsorden.
	

2 – Bestyrelsens beretning om det forløbne år
Formanden aflagde bestyrelsens beretning for det forgangne år. Nedenstående er beretningen i sin fulde ordlyd: 

2.1
Følgende beboer er afgået ved døden siden sidste generalforsamling:
Alice Lindholm Mortensen
Jeg skal bede jer rejse jer og mindes afdøde. Æret være hendes minde.

2.2
Bestyrelsen har som overordnet mål og fokus for sit arbejde at skabe gode forhold for beboerne. Både socialt og med hensyn til vedligeholdelse af ejendommen. Og for at der ikke skal herske tvivl om det, vil vi endnu engang understrege, at alle udgifter til vedligeholdelse og sociale arrangementer afholdes af den løbende drift og dermed ikke medfører huslejestigninger. Skulle der påløbe så store udgifter, at det bliver nødvendigt med huslejestigninger, vil beboerne naturligvis blive orienteret herom i god tid. Bestyrelsen udviser rettidig omhu i forbindelse med udgifterne. Det kan ses i regnskabsuddraget, som gennemgås senere, hvoraf der fremgår et resultat på 1,2 millioner kr. De kan lægges til side til brug for delvis finansiering af et nyt tag, når det bliver aktuelt.

Der har været afholdt forskellige beboeraktiviteter i årets løb:

Sommerfesten, der kunne samle ca. 35 deltagere
Fredagskaffe i vintermånederne
Juletræstænding med efterfølgende gløgg
Flere fællesspisninger med mange deltagere (fuldt hus hver gang)
Der er blevet serveret mange spændende ting, frikadeller med kartoffelsalat, Mouritzens mørbrad-gryde, Kirstens fantastiske kiksekage, Loas flæskestegssandwich, æblekage, guitarunderholdning osv.
Spildage med Trivial Pursuit. 

En stor tak til alle, der deltog, og til alle, der hjalp til i den forbindelse.
En særlig tak til Festudvalget (som tidligere hed aktivitetsudvalget), der nu består af Lone Rasmussen, Birgit Harder, Réne Clemmensen, Marianne Wegind og Annette Juel Berg. Vi ser frem til mange aktiviteter i det kommende år. Den årlige sommerfest den 6. august.

Som bestyrelsen tidligere har besluttet, afholdes udgifterne til arrangementerne af foreningen, således at deltagelse er gratis.

Vi har udvidet udvalget for flagning, så det nu består af vores vicevært Rasmus Ipsen, René Clemmensen og Birgit Harder. De beboere, der ønsker flagning, kan kontakte Birgit, der fører en liste over ønskerne.

2.3 
Bestyrelsen har siden sidste generalforsamling afholdt 4 møder. Bestyrelsen har bestået af 5 beboere og 2 suppleanter fra ejendommen, samt 2 beboere, der ikke bor i ejendommen.

2.4
Der er i det forløbne år udført en del vedligeholdelsesarbejder, hvor vi følger anbefalingerne i den vedligeholdelsesplan, som Peter Jahn & Partnere udarbejdede for flere år siden.

Som mange af jer ved, har vi haft problemer med ejendommens udsugningsanlæg. Anlægget blev etableret i forbindelse med byfornyelsen, som skete for ca. 25 år siden. Det viser sig nu, at anlægget ikke er installeret korrekt. Dette skal vi have undersøgt og løst, hvis det skal have nogen effekt med udskiftning af emhætterne i lejlighederne. Vi har derfor bedt om tilbud på en løsning fra 2 firmaer. Jeg vil gerne sige stor tak til Tage Christiansen i 69, der med sin store viden har ydet en kæmpe indsats i vores lille arbejdsgruppe.

I kælderen er der malet og etableret bibliotek og motionsrum, og vores fest- og mødelokale er malet og forsynet med nye og mere behagelige stole. Hvis beboerne ønsker at benytte lokalet til private formål, kan det udlånes ved henvendelse til Birgit Harder.

Der er etableret nyt dørtelefonanlæg i nummer 67. I takt med at anlæggene i de andre opgange går i stykker, vil der komme nye anlæg dér. Det er ikke længere muligt at skaffe reservedele til de gamle.

Vi har udvidet opgaverne for vores rengøringsselskab Racoon, der nu også regelmæssigt gør rent i kældergangene, vaskeriet, tørrerummene, biblioteket, motionsrummet, toilettet og køkkenet. Desuden har de rengjort forsiderne af postkasserne. Endelig vil de fra juni måned sørge for, at alle 11 indgangsdøre rengøres udvendigt og indvendigt to gange om året.

Der er nu renoveret 5 opgange. Håndværkerne mangler den sidste finish, som ordnes i denne tid.
I slutningen af i år renoveres 3 opgange, og først i 2027 bliver de sidste 3 opgange renoveret.

Husordenen for ejendommen er opdateret og udsendt til alle. Vores nye hjemmeside bliver flittigt brugt, og vi modtager langt flere indmeldelser i foreningen end tidligere. Foreningen Borgerhjemmet har nu 354 medlemmer. Ved generalforsamlingen sidste år havde foreningen 291 medlemmer.

Vi har fået afslag på fondsansøgningerne til haveprojektet. Derfor har vi besluttet at stille sagen i bero indtil videre og prøve igen på et senere tidspunkt, måske i en lidt mindre udgave. Vi kan dog indtil da bruge nogle af idéerne fra det skitseforslag, havearkitekten lavede. Som I ved, er der allerede sket en opgradering af havemøblerne og etablering af terrasser i rondellen mod sydøst og i forhaven. Vi håber, I alle vil nyde de mange opholdssteder og huske på, at alle terrasser kan benyttes af alle beboere.
Også i den forbindelse vil vi understrege, at ingen af disse aktiviteter vil medføre huslejestigninger.

Flere beboere har ønsket at deltage i pasning af forskellige steder i haven, f.eks. etablering og pasning af højbede, vedligeholdelse af bedet langs østfløjen. Det synes vi er en rigtig god idé, og bestyrelsen overvejer at nedsætte et haveudvalg.

I det forløbne år har bestyrelsen udsendt en del nyhedsbreve til beboerne. Det vil vi fortsætte med, så beboerne kan få så mange informationer som muligt undervejs.

En stor tak til vores administrator Helle Jensen for stor hjælp med det administrative. Også en stor tak til vores ejendomsmester Rasmus Ipsen for megen hjælp og stor imødekommenhed og service over for beboerne. Det sætter vi stor pris på.

Som tidligere nævnt er det magtpåliggende for bestyrelsen at understrege, at alle de aktiviteter og projekter, der foregår på Borgerhjemmet, det være sig sociale eller vedligeholdelsesmæssige, skal være til gavn og glæde for alle beboerne.

Pia Hougaard har ønsket at udtræde af bestyrelsen, hvorfor første suppleant Peter Mouritzen er indtrådt i hendes sted.

Endelig vil jeg vil takke mine kolleger i bestyrelsen for et fint og loyalt samarbejde og stor opbakning. 

Bestyrelsens beretning blev taget til efterretning.


3 – Godkendelse af revideret årsregnskab (sammendrag)
Dirigenten gennemgik sammendraget af årsregnskabet for 2025, der var udsendt sammen med indkaldelsen.
Dirigenten oplyste, at revisionen ikke havde givet anledning til forbehold og at revisor havde givet foreningen en blank påtegning, da det var dennes vurdering at årsrapporten gav et retvisende billede af foreningens økonomiske stilling pr. 31. december 2025.
Foreningen havde haft indtægter for kr. 3.723.431 og udgifter for kr. 2.288.727, hvilket gav et overskud før finansielle poster på kr. 1.434.704. Årets resultat efter finansielle poster udgjorde et overskud på kr. 1.245.598	.

Foreningens egenkapital udgjorde kr. 21.440.372 pr. 31. december 2025. 

Årsregnskabet for 2025 blev enstemmigt godkendt.


4 – Forslag
Der er indkommet et forslag til ændring af vedtægtens § 7, fremsat af Tage Christiansen:

Den nuværende § 7, sidste pkt., lyder sådan:
Samtidig med indkaldelse til generalforsamling vedlægges dagsorden, uddrag af regnskab og eventuelle forslag i fuld ordlyd.

Forslaget om ændring af § 7 lyder sådan:
Samtidig med indkaldelse til generalforsamling vedlægges dagsorden, uddrag af regnskab og eventuelle forslag i fuld ordlyd. Det fulde regnskab fås ved henvendelse til ejendomsadministrationen. Spørgsmål til regnskabet indsendes skriftligt til bestyrelsen senest 7 dage før generalforsamlingen.

Forslaget gav anledning til en længere debat, hvoraf det fremgik, at en del medlemmer ønskede at have muligheden for at rekvirere det fulde regnskab.

Dirigenten gennemgik reglerne for ændring af vedtægterne, og satte herefter forslaget til afstemning. Forslaget blev ikke vedtaget.

Bestyrelsen har efterfølgende besluttet, at medlemmerne af foreningen kan få det fulde regnskab tilsendt, ved henvendelse til administrationen.


5 - Valg af bestyrelse
[bookmark: _Hlk101443481]Følgende medlemmer var på valg:
Flemming Vogdrup 	Boende		Ønskede at genopstille
Lars Stig Skar		Ikke boende	Ønskede at genopstille
Bent Rose		Ikke boende	Ønskede at genopstille
Annette Juel Berg	Boende		Ønskede at genopstille

Da ingen udover ovennævnte ønskede at stille op, blev alle 4 genvalgt.

6 - Valg af 2 suppleanter
Følgende suppleantposter var på valg:
Birgit Harder		Boende		Ønskede at genopstille
Suppleant Peter Mouritzen indtrådte i bestyrelsen i mart efter Pia Hougaards udtræden. Bestyrelsen foreslår Ninka Bundesen som ny suppleant.
Da ingen udover ovennævnte ønskede at stille op, blev begge valgt.
Det kan oplyses, at bestyrelsen efterfølgende har konstitueret sig som følger:
Flemming Vogdrup		Formand		Boende		På valg i 2028
Peter Mouritzen    		Bestyrelsesmedlem	Boende		På valg i 2027
Bendt Rose			Bestyrelsesmedlem	Ej boende	På valg i 2028
Lars Skar	 		Bestyrelsesmedlem	Ej boende	På valg i 2028
Anette Juel Berg			Bestyrelsesmedlem	Boende		På valg i 2028
Carsten Als			Bestyrelsesmedlem	Boende		På valg i 2027
Michael Trappaud Bjørn		Bestyrelsesmedlem	Boende		På valg i 2027
Birgit Harder			Suppleant		Boende		På valg i 2027
Ninka Bundesen			Suppleant		Boende		På valg i 2027


7 – Valg af intern og ekstern revisor
På valg som intern revisor var Susanne Winther. Susanne Winther blev enstemmigt genvalgt som intern revisor.

Susanne Winther ønsker at en anden stiller op som intern revisor næste år.

Bestyrelsen foreslog som ekstern revisor genvalg af BDO Statsautoriseret revisionsaktieselskab, hvilket en enstemmig generalforsamling bifaldt.


8 – Eventuelt
Et medlem undrede sig over, at der på et tidspunkt lå vedtægter på hjemmesiden, som ikke stemte overens med dem, hun havde.  Bestyrelsesmedlem Lars Stig Skar har beklaget fejlen, og de korrekte vedtægter fremgår af hjemmesiden nu.

Der blev spurgt, om det er korrekt, at der ikke var indhentet 3 tilbud på renovering af opgangene. Bestyrelsesformand Flemming Vogdrup afkræftede dette. Af de 3 indhentede tilbud valgte man det billigste.

På spørgsmål om, hvorvidt haveprojektet var blevet vist til de øvrige beboere som lovet ved sidste års generalforsamling, svarede bestyrelsesformand Flemming Vogdrup nej, idet man ville vente, til man fandt ud af, om der blev bevilget fondsmidler til projektet. Da der ikke er kommet positive tilbagemeldinger i forbindelse med ansøgning om fondsmidler, er projektet stillet i bero indtil videre. Bestyrelsen overvejer at oprette et haveudvalg.

Susanne Winther hævdede at processen omkring haveprojektet er lidt for lukket. 

Bestyrelsen fornemmede, at der var sat spørgsmålstegn ved brugen af det debetkort, der er udstedt til bestyrelsen. Kortet bliver udelukkende brugt af bestyrelsesmedlemmerne til småindkøb. Det være sig til indkøb til fællesarrangementer, kontorartikler m.m. Kortet kan ikke trækkes over, og der kan maks. indsættes 20.000 kr. Bilag for brug indsendes til administrationen for godkendelse og bogføring.

Knud Wenzel er uenig i, at kortet bruges af flere bestyrelsesmedlemmer, da det efter hans opfattelse øgede risikoen for misbrug. 

Der var spørgsmål til bestyrelsens beføjelser – der efterlyses en forretningsplan. Bestyrelsesformand Flemming Vogdrup svarede, at en sådan er under udarbejdelse.

Det forventes at taget skal udskiftes om 10-15 år. Bestyrelsen arbejder på en plan med at henlægge 1 million kr. om året med henblik på at have så stor en opsparing som muligt. Målet er 10 millioner kr. Dette betyder, at restfinansieringen op til ca. 20-25 millioner kr. vil skulle fremskaffes ved realkreditfinansiering. Omkostninger til dette vil, som tingene ser ud nu, kunne finansieres over den ordinære drift og dermed ikke medføre huslejestigninger.

Da der ikke var flere, der ønskede ordet, takkede dirigenten for god ro og orden og hævede generalforsamlingen kl. 16.30.

Nærværende referat er underskrevet digitalt via Penneo af dirigenten.

